L'Estadi Municipal El Fornàs i el Campo Municipal Barrio Biensa acolliran este cap de setmana la segona jornada de la Lliga de Futbol Inclusiu
13 de febrer 2025

![](/media/5zmbo5al/img_3418_c.jpg?width=850&height=566.6666666666666)

La **Lliga de Futbol Inclusiu** passarà per Sagunt este cap de setmana. Este dissabte, 15 de febrer, a partir de les 9.15 hores, es disputarà la segona jornada d'esta competició tant en l'Estadi Municipal El Fornàs com en el Campo Municipal Barrio Biensa. Este esdeveniment està organitzat pel CD Acero juntament amb l'Asociación Manos Amigas i al Projecte Ilunion, i compta amb la col·laboració de l'Ajuntament de Sagunt a través del seu departament d'Activitat Física, Salut i Esports.

En la competició participaran este any 24 equips de tota la Comunitat Valenciana, entre els quals es compten clubs potents com ara el València CF i el Villarreal CF, repartits en tres divisions: set en Primera, set en Segona i els deu restants en Tercera. Des de l'organització s'ha apuntat que el Sagunto Fútbol Base no forma part d'esta edició de la lliga perquè es va crear més tard, però ha estat convidat a un partit previ, a les 9.30 hores, perquè els seus futbolistes i familiars puguen veure el desenvolupament del torneig i l'objectiu és que l'any que ve puga participar també, igual que la resta dels equips del municipi.

El **CD Acero**, concretament, compta amb dos equips inclusius. D'una banda, l'equip amateur, que competirà en el torneig, i per altra una _Pedrera Inclusiva_ formada per xiquets i xiquetes que entrenen setmanalment per a gaudir del futbol en un entorn adaptat a les seues necessitats. A més, clubs del municipi com ara el CF Mare Nostrum, el Biensa CF o l'Atlético Saguntino també han col·laborat.

La jornada l'han presentada oficialment este dijous a l'Ajuntament l'alcalde de Sagunt, Darío Moreno; el regidor d'Activitat Física, Salut i Esports, Javier Timón; el president del CD Acero, José Luis Pradas, i membres de les àrees implicades del club així com d'entitats col·laboradores.

“Parlem de persones amb diversitat funcional, al cap i a la fi de persones, amb la seua realitat, i per tant hem de fer un esforç per part de la societat perquè tots i totes puguem ser feliços, cadascú amb les seues condicions corresponents, i és important també com a societat ser coherents i hem de tindre servicis adaptats perquè puguen gaudir d'una vida plena com qualsevol altra persona”, ha manifestat l'alcalde, qui ha subratllat també l'autonomia, la independència i l'augment de l'autoestima com a beneficis vinculats a l'esport inclusiu.

Per la seua part, el regidor d'Esports ha puntualitzat que l'esdeveniment té una mirada compartida des de l'Ajuntament, “que és la mirada cap a l'esport inclusiu, cap a l'eliminació de les possibles barreres que hi ha per a fer esport i, en definitiva, a eixe concepte de l'esport per a tots i per a totes”.

![](/media/vqzfbtco/img_3391_c.jpg?width=400&height=267&mode=max)El president del CD Acero ha posat el focus en la felicitat que aporta a les persones participants la pràctica esportiva i en els beneficis per a la salut física i mental, així com que compartisquen coses en grup.

“Un dels projectes, quan la junta directiva que presidisc va arribar al CD Acero, era potenciar el futbol base, la inclusió i el futbol femení. Tenim molta faena que fer i amb estes iniciatives crec que ho estem aconseguint, sobretot per a donar visibilitat a gent que està treballant de manera molt important”, ha declarat el mandatari del club porteny.

“Queda molt per fer”, coincidia l'alcalde, “però per descomptat l'esport és un dels eixos vertebradors. Parlem de salut però també de transmissió de valors, de crear d'alguna forma un món millor. Eixa via de l'esport com a eina de transformació social fa que este tret de la inclusió cobre un nou valor, una nova dimensió”, ha conclòs Moreno.

En total es disputaran 30 partits de competició repartits entre els dos estadis. Així, El Fornàs acollirà els 15 partits de Segona i Tercera divisió, mentre que el Campo Municipal Barrio Biensa serà la seu on es jugaran els 15 de Primera.

Este esdeveniment esportiu coincidix, a més, amb la [**celebració de la Setmana de l'Esport**](https://aytosagunto.es/va/actualitat/sagunt-presenta-la-programacio-per-la-setmana-de-l-esport-i-la-xxiii-gala-de-l-esport/) que organitza la regidoria d'Activitat Física, Salut i Esports de l'Ajuntament de Sagunt, tot i que no s'emmarca dins de la seua programació.

![](/media/h0ofokcd/cartel_c.jpg?width=600.168918918919&height=850)

*   [](http://www.facebook.com/sharer.php?u=https://aytosagunto.es/va/actualitat/2025-02-13-l-estadi-municipal-el-fornas-i-el-campo-municipal-barrio-biensa-acolliran-este-cap-de-setmana-la-segona-jornada-de-la-lliga-de-futbol-inclusiu/ "Facebook")
*   [](http://twitter.com/share?url=https://aytosagunto.es/va/actualitat/2025-02-13-l-estadi-municipal-el-fornas-i-el-campo-municipal-barrio-biensa-acolliran-este-cap-de-setmana-la-segona-jornada-de-la-lliga-de-futbol-inclusiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-02-13-l-estadi-municipal-el-fornas-i-el-campo-municipal-barrio-biensa-acolliran-este-cap-de-setmana-la-segona-jornada-de-la-lliga-de-futbol-inclusiu/ "Linked In")
*   [](mailto:?body=https://aytosagunto.es/va/actualitat/2025-02-13-l-estadi-municipal-el-fornas-i-el-campo-municipal-barrio-biensa-acolliran-este-cap-de-setmana-la-segona-jornada-de-la-lliga-de-futbol-inclusiu/)